ຄະນະຜູ້ແທນລາວ ນຳໂດຍ ທ່ານ ສະເຫລີມໄຊ ກົມມະສິດ ລັດຖະມົນຕີ ກະຊວງການຕ່າງປະເທດ ໄດ້ສໍາເລັດການເຂົ້າຮ່ວມ ກອງປະຊຸມປະຈຳປີ ຄັ້ງທີ 73 ຂອງຄະນະກຳມາທິການ ເສດຖະກິດ-ສັງຄົມ ສະຫະປະຊາຊາດ ປະຈຳພາກພື້ນ ອາຊີ-ປາຊີຟິກ (UNESCAP), ເຊິ່ງຈັດຂຶ້ນໃນ ລະຫວ່າງ ວັນທີ 15-19 ພຶດສະພາ 2017 ທີ່ບາງກອກປະເທດໄທ. ພາຍໃຕ້ຫົວຂໍ້: “ການຮ່ວມມືພາກພື້ນ ເພື່ອພະລັງງານແບບຍືນຍົງ (Regional Cooperation for Sustainable Energy)”. ກອງປະຊຸມດັ່ງກ່າວ, ໄດ້ແບ່ງອອກເປັນສອງລະດັບ ຄື: ລະດັບເຈົ້າໜ້າທີ່ອາວຸໂສ ແລະ ໃນລະດັບລັດຖະມົນຕີ ໂດຍພາຍໃຕ້ການເປັນປະທານຂອງ ທ່ານ Enele Socene Sopoaga, ນາຍົກລັດຖະມົນຕີ ປະເທດຕູວາລູ, ໂດຍມີຄະນະຜູ້ແທນຂັ້ນສູງ ຈາກບັນດາປະເທດສະມາຊິກ ໃນພາກພື້ນ ອາຊີ-ປາຊິຟິກ ແລະ ຜູ້ຕາງໜ້າຈາກ ຄູ່ຮ່ວມມືພັດທະນາ, ອົງການເຄືອຄ່າຍ ສປຊ, ບັນດາປະເທດສັງເກດການ, ບັນດາອົງການຈັດຕັ້ງສາກົນ ແລະ ອົງການຈັດຕັ້ງສາກົນ ທີ່ບໍ່ສັງກັດລັດຖະບານ ຫລາຍອົງການເຂົ້າຮ່ວມ.
ໃນກອງປະຊຸມຄັ້ງນີ້, ທ່ານ ນາງ ShamshadAkhtar, ເລຂາທິການບໍລິຫານງານ ຄະນະກຳມາທິການ ເສດຖະກິດ-ສັງຄົມ ສປຊ ປະຈຳພາກພື້ນ ອາຊີ-ປາຊີຟິກ ໄດ້ຂຶ້ນກ່າວບົດປາໄສ ໂດຍໄດ້ຊີ້ໃຫ້ເຫັນກ່ຽວກັບ ບັນດາສິ່ງທ້າທາຍ ທີ່ບັນດາປະເທດ ໃນພາກພື້ນອາຊີ-ປາຊີຟິກ ກໍາລັງປະເຊີນຢູ່ ໂດຍສະເພາະການຫັນປ່ຽນ ການນຳໃຊ້ພະລັງງານ ແບບດັ່ງເດີມ ໄປສູ່ພະລັງງານ ທາງເລືອກໃໝ່ ແນໃສ່ຕອບສະໜອງ ໄດ້ຄວາມຕ້ອງການ ດ້ານພະລັງງານ ເພື່ອການພັດທະນາແບບຍືນຍົງ ກໍຄືການຂະຫຍາຍຕົວ ທາງດ້ານເສດຖະກິດຂອງພາກພື້ນ ໃນປັດຈຸບັນ ແລະ ອະນາຄົດ ໄປພ້ອມໆ ກັບການຫລຸດຜ່ອນ ຜົນກະທົບຕໍ່ກັບສິ່ງແວດລ້ອມ. ພ້ອມດຽວກັນ, ຍັງໄດ້ກ່າວເຖິງວຽກງານ ການພັດທະນາ ພື້ນຖານໂຄງລ່າງ ຢູ່ບັນດາປະເທດດ້ອຍພັດທະນາ, ປະເທດກຳລັງພັດທະນາ ບໍ່ມີຊາຍແດນຕິດທະເລ ແລະ ປະເທດເກາະດອນນ້ອຍກຳລັງພັດທະນາ (LDC; LLDC & SIDS) ຕະຫລອດເຖິງ ການຈັດຕັ້ງປະຕິບັດ ບັນດາເປົ້າໝາຍ ດ້ານການພັດທະນາ ແບບຍືນຍົງ (SDGs) ໂດຍໄດ້ຮຽກຮ້ອງ ໃຫ້ມີການເຊື່ອມໂຍງ ແລະ ຮ່ວມມືທາງດ້ານການເງິນທຶນ ລວມໄປເຖິງການເສີມສ້າງ ຂີດຄວາມສາມາດ ໃນການຮ່ວມມືພັດທະນາ. ທ່ານ ຍັງໄດ້ກ່າວຍ້ອງຍໍຊົມເຊີຍ ຜົນຂອງກອງປະຊຸມ ສຸດຍອດເວທີປຶກສາຫາ ລືຂໍ້ລິເລີ່ມໜຶ່ງແລວທາງ ໜຶ່ງເສັ້ນທາງ ສປ ຈີນ ເຊິ່ງຫາກໍ່ປິດລົງ ດ້ວຍຜົນສຳເລັດ.
ກອງປະຊຸມດັ່ງກ່າວ, ຍັງໄດ້ເປີດໂອກາດ ໃຫ້ບັນດາປະເທດສະມາຊິກ ແລກປ່ຽນທັດສະນະ ກ່ຽວກັບບັນຫາທີ່ພົ້ນເດັ່ນສາກົນ ເປັນຕົ້ນ ແມ່ນກ່ຽວກັບຄວາມຍືນຍົງ ດ້ານພະລັງງານ, ການເຊື່ອມໂຍງ ເສດຖະກິດພາກພື້ນ ແລະ ການພັດທະນາ ພື້ນຖານໂຄງລ່າງ. ໃນນັ້ນ, ຫົວໜ້າຄະນະ ຜູ້ແທນລາວ ໄດ້ຂຶ້ນກ່າວຄໍາປາໄສ ໃນພາກອະພິປາຍທົ່ວໄປ ໂດຍຊີ້ໃຫ້ເຫັນເຖິງ ສະພາບການຂອງໂລກ ໃນປັດຈຸບັນ ທີ່ຜັນແປໄປຢ່າງ ສະຫລັບຊັບຊ້ອນ ແລະ ສົ່ງຜົນສະທ້ອນຕໍ່ກັບບັນດາປະເທດ ໃນພາກພື້ນ ແລະ ສາກົນ ໂດຍສະເພາະແມ່ນ ນະໂຍບາຍດ້ານພະລັງງານ ທີ່ບໍ່ສອດຄ່ອງກັບການ ພັດທະນາແບບຍືນຍົງ ເປັນຕົ້ນແມ່ນການຕອບສະໜອງ ຄວາມຕ້ອງການດ້ານພະລັງງານ, ການເຂົ້າເຖິງການຊົມໃຊ້ ພະລັງງານຂອງປະຊາຊົນຢູ່ຊົນນະບົດ ຫ່າງໄກສອກຫລີກ ແລະ ຜົນກະທົບຈາກພະລັງງານ ທີ່ບໍ່ສ້າງຜົນກະທົບຕໍ່ສິ່ງແວດລ້ອມ ທີ່ຍັງເປັນສິ່ງທ້າທາຍ ແລະ ຮຽກຮ້ອງ ໃຫ້ມີການຮ່ວມມືກັນຫລາຍຂຶ້ນ ລະຫວ່າງປະເທດໃນພາກພື້ນ. ທ່ານຍັງສະແດງຄວາມເປັນຫ່ວງ ແລະ ຍົກໃຫ້ເຫັນເຖິງຄວາມສໍາຄັນ ໃນການຮ່ວມມືກັນ ເພື່ອຈັດຕັ້ງປະຕິບັດ ບັນດາແຜນງານຍຸດທະສາດ ພະລັງງານແບບຍືນຍົງ ເພື່ອຮັບປະກັນຄວາມໝັ້ນຄົງ ດ້ານພະລັງງານ, ການພັດທະນາ ດ້ານເສດຖະກິດ ແລະ ການສົ່ງເສີມຄວາມຍືນຍົງ ດ້ານສິ່ງແວດລ້ອມ ພ້ອມທັງໄດ້ແຈ້ງ ໃຫ້ທີ່ປະຊຸມຊາບຄວາມຄືບໜ້າ ໃນການຈັດຕັ້ງປະຕິບັດ ແຜນພັດທະນາ ເສດຖະກິດ-ສັງຄົມແຫ່ງຊາດ 5 ປີ ຄັ້ງທີ 8 ໂດຍສອດຄ່ອງກັບ ເງື່ອນໄຂການຈັດຕັ້ງປະຕິບັດ ເປົ້າໝາຍການພັດທະນາ ແບບຍືນຍົງ (SDGs) ຊຶ່ງບັນດາປະເທດສະມາຊິກ ສະຫະປະຊາຊາດ ໄດ້ຮັບຮອງໃນປີ 2015 ເພື່ອສ້າງເງື່ອນໄຂໃຫ້ແກ່ ສປປ ລາວ ຫລຸດພົ້ນຈາກ ສະຖານະປະເທດດ້ອຍພັດທະນາ ຕາມເປົ້າໝາຍ ແລະ ເປັນປະເທດ ທີ່ມີລາຍຮັບປານກາງພາຍໃນປີ 2030.
ໃນຕອນທ້າຍກອງປະຊຸມ ສະໄໝສາມັນຄັ້ງນີ້, ຍັງໄດ້ຮັບຮອງເອົາ ບັນດາຮ່າງຍັັດຕິຕ່າງໆ ກ່ຽວກັບ ການສົ່ງເສີມການຮ່ວມມື ເພື່ອການພັດທະນາດ້ານຕ່າງໆ ຢູ່ໃນຂົງເຂດ ອາຊີ-ປາຊິຟິກ ຈຳນວນທັງໝົດ 9 ສະບັບ ຢ່າງເປັນເອກະສັນ ແລະ ໄດ້ເລືອກເອົາຄຳຂວັນ “Inequality in the era of the 2030 Agenda for Sustainable Development” ເປັນຫົວຂໍ້ ສຳລັບການດຳເນີນ ກອງປະຊຸມປະຈຳປີ ຄັ້ງທີ 74 ຂອງຄະນະກຳມາທິການ ເສດຖະກິດ-ສັງຄົມ ສະຫະປະຊາຊາດ ປະຈຳພາກພື້ນອາຊີ-ປາຊີຟິກ (UNESCAP) ຊຶ່ງຈະຈັດຂຶ້ນ ໃນໄລຍະດຽວກັນ ໃນປີ 2018. ກອງປະຊຸມສະໄໝສາມັນ ປະຈຳປີຂອງຄະນະກຳມາທິການ ເສດຖະກິດ-ສັງຄົມ ສະຫະປະຊາຊາດ ປະຈຳພາກພື້ນອາຊີ-ປາຊີຟິກ (UNESCAP) ໃນຄັ້ງນີ້ໄດ້ດຳເນີນ ໄປດ້ວຍບັນຍາກາດ ອັນສ້າງສັນ ແລະ ປະສົບຜົນສໍາເລັດ ຢ່າງຈົບງາມ.
ເນື້ອໃນ: ຂປລ